21. november 2023

**Kalle gjorde unge klogere på uddannelsesvalget**

**Elever fra grundskolen har de sidste uger haft mulighed for at blive klogere på Tradiums ungdomsuddannelser gennem uddannelsesaftener, Åbent Hus og 8.-klassernes Skills-konkurrence. Her har de mødt elever og lærere, oplevet uddannelsernes fysiske rammer og selv prøvet kræfter med fagene.**

Ved de to uddannelsesaftener i Arena Randers for henholdsvis erhvervsuddannelserne og de gymnasiale uddannelser har mere end 2000 unge og deres forældre fået et førstehåndsindtryk af uddannelsesmulighederne i Randers.

Fælles for begge aftener var at fokus ikke kun var på fakta og tilmeldingsfrister. Det var også en mulighed for at møde og ”mærke” de mange uddannelsestilbud. På EUD-aftenen kunne gæsterne eksempelvis prøve at skifte hjul på tid samt at køre en virtuel lastbil. Ligeledes kunne gæsterne begge aftener tale med undervisere og elever om, hvordan det egentlig er at gå på uddannelserne.

**En inspiration for andre unge**

En tidligere gæst på uddannelsesaftenen, der denne gang var med for at fortælle om sin uddannelse, er smedeeleven Kalle Hørsted. I sin tid vidste han, at han ville være smed. Men til arrangementet fik han også øjnene op for andre erhvervsfag.

- Man så jo de her uddannelsesstande og talte med elever og lærere. Det gjorde mig noget mere klar på, hvilken vej jeg ville gå, for det gjorde mig interesseret i de andre uddannelser. Men jeg blev ved med at være hooked på smed, fortalte Kalle. Han går nu på smedeuddannelsens grundforløb 2 og er derfor glad for at kunne inspirere andre unge til at gå samme vej, hvis det altså er det, de drømmer om.

- Jeg kan godt lide at snakke med mennesker, så det er sjovt at prøve og være på "den anden side". Det er dejligt at kunne hjælpe nogle andre unge med at blive klogere på uddannelsesvalget, sagde Kalle.

**Konkurrencer vækker nysgerrigheden for håndværk**

Hvert år afholdes der DM i Skills, hvor unge erhvervsskoleelever dyster mod andre inden for deres erhvervsfag, såsom tømrer, elektriker og frisør. Ved finalen til april bliver finalerne i Skills Stafet samtidig afviklet, hvor eleverne kommer fra grundskolen frem for håndværksuddannelserne.

For at kvalificere sig til finalen i Skills Stafet, skal eleverne, der går i landets 8. klasser, dyste i lokale konkurrencer i forskellige håndværksopgaver. Den lokale semifinale, hvor det afgøres, hvem der skal videre til DM, blev forleden afholdt på Tradiums uddannelser ved Blommevej samtidig med, at der var inviteret til Åbent Hus på EUX- og EUD-uddannelserne.

Ved at deltage i Skills Stafet har eleverne ikke kun fået en sjov oplevelse gennem konkurrencer og fællesskab med deres klasser. De har også fået et indblik i, hvad det vil sige at gå på en erhvervsuddannelse, og har forhåbentlig fået vakt en nysgerrighed for fagene.

I år var det 8.A. fra Randers Friskole, der vandt semifinalerne. De skal dermed deltage til DM i Skills i 2024, når finalerne bliver afholdt i Roskilde, d. 18.-20. april. Her skal flere Tradiumelever også deltage i hovedkonkurrencen, hvor de samtidigt får fremvist deres håndværksmæssige færdigheder for de mange grundskoleelever, der deltager i Skills Stafetten.

**Et Åbent Hus der kunne tages med hjem**

Sideløbende med semifinalerne i Skills Stafet, var der godt gang i Åbent Hus på Tradiums erhvervsuddannelser. Her havde gæsterne mulighed for at save på tid, prøve at betjene en kran, skabe julepynt med en 3d printer, prøve at overfladebehandle i en VR-simulator og lignende aktiviteter. På flere af uddannelserne kunne man også få et konkret produkt med hjem som på data- og kommunikationsafdelingen, hvor gæsterne kunne lave deres eget netværkskabel.

Dagen var velbesøgt, og mange af de besøgende udtrykte glæde over, at man havde muligheden for at ”føle” uddannelserne, inden valget skal træffes. Derfor er der også mulighed for at opleve de gymnasiale uddannelser på Tradium til Åbent Hus d. 18. januar, hvor elever og undervisere ligeledes står klar med inspiration og gode råd.

Læs mere om Åbent Hus for gymnasiale uddannelser på Tradium her: <https://tradium.dk/aabenthus-gym>

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk